CELEX: 32011R0537
Language: lt
Date: 2011-06-01 00:00:00
Title: 2011 m. birželio 1 d. Komisijos reglamentas (ES) Nr. 537/2011 dėl kontroliuojamų medžiagų, kurias pagal Europos Parlamento ir Tarybos reglamentą (EB) Nr. 1005/2009 dėl ozono sluoksnį ardančių medžiagų leidžiama naudoti Sąjungoje laboratorijų ir analizės reikmėms, kiekių paskirstymo mechanizmo

2.6.2011   
            
            
               LT
            
            
               Europos Sąjungos oficialusis leidinys
            
            
               L 147/4
            
         KOMISIJOS REGLAMENTAS (ES) Nr. 537/2011
   2011 m. birželio 1 d.
   dėl kontroliuojamų medžiagų, kurias pagal Europos Parlamento ir Tarybos reglamentą (EB) Nr. 1005/2009 dėl ozono sluoksnį ardančių medžiagų leidžiama naudoti Sąjungoje laboratorijų ir analizės reikmėms, kiekių paskirstymo mechanizmo
   
      EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1005/2009 dėl ozono sluoksnį ardančių medžiagų (1), ypač į jo 10 straipsnio 6 dalies trečią pastraipą,
   kadangi:
   
               (1)
            
            
               Kontroliuojamų medžiagų, kurias galima naudoti laboratorijų ir analizės reikmėms, kiekių paskirstymo mechanizmu turėtų būti užtikrinama, kad kasmet pagal atskirų gamintojų ir importuotojų licencijas leidžiamas kiekis neviršytų 130 % metinio apskaičiuoto kontroliuojamų medžiagų, kurioms gamintojas ar importuotojas gavo licencijas svarbiausioms laboratorijų ir analizės reikmėms 2007–2009 metais, lygio vidurkio, o bendras kasmet pagal licencijas leidžiamas kiekis, įskaitant hidrofluorangliavandenilių licencijas pagal Reglamento (EB) Nr. 1005/2009 11 straipsnio 2 dalį, neviršytų 110 ozono ardymo potencialo (toliau – OAP) tonų.
            
         
               (2)
            
            
               Bendri kontroliuojamų medžiagų, kurias leidžiama naudoti laboratorijų ir analizės reikmėms, kiekiai įmonėms, kurios gamino arba importavo pagal licenciją 2007–2009 metais, negali viršyti 77 243,181 OAP kilogramų, skaičiuojant pagal licencijuotą gamybą ir importą atskaitos laikotarpiu.
            
         
               (3)
            
            
               Skirtumas iki didžiausio kiekio, kuris yra 110 OAP tonų (32 756,819 OAP kilogramų), taip pat kiekiai, kuriems įmonės, 2007–2009 metais gaminusios pagal licenciją, nepateikė deklaracijų, turėtų būti paskirstytas įmonėms, kurioms 2007–2009 m. atskaitos laikotarpiu gamybos ar importo licencijų išduota nebuvo. Paskirstymo mechanizmu turėtų būti užtikrinta, kad visos naujos kvotos prašančios įmonės gautų tinkamą skirstomų kiekių dalį.
            
         
               (4)
            
            
               Šiame reglamente numatytos priemonės atitinka komiteto, įsteigto pagal Reglamento (EB) Nr. 1005/2009 25 straipsnio 1 dalį, nuomonę,
            
         PRIĖMĖ ŠĮ REGLAMENTĄ:
   1 straipsnis
   Kontroliuojamų medžiagų kvotos laboratorijų ir analizės reikmėms paskirstomos gamintojams ir importuotojams, kuriems 2007–2009 m. gamybos ar importo licencijos išduotos nebuvo, laikantis priede nustatyto mechanizmo.
   2 straipsnis
   Šis reglamentas taikomas nuo 2011 m. sausio 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. birželio 1 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 286, 2009 10 31, p. 1.
   PRIEDAS
   
      Paskirstymo mechanizmas
   
   1.   Kiekio, paskirstytino įmonėms, kurioms 2007–2009 m. nebuvo išduotos licencijos gaminti ar importuoti kontroliuojamas medžiagas svarbiausioms laboratorijų ir analizės reikmėms (naujoms įmonėms), nustatymas
   
   Kiekviena įmonė, kuriai 2007–2009 m. buvo išduota licencija gaminti ar importuoti kontroliuojamas medžiagas svarbiausioms laboratorijų ir analizės reikmėms, gauna kvotą, atitinkančią jos deklaracijoje, nurodytoje Reglamento (EB) Nr. 1005/2009 10 straipsnio 5 dalyje, prašomą kiekį, tačiau tokia kvota neviršija 130 % metinio apskaičiuoto kontroliuojamų medžiagų, kurioms tokia įmonė turėjo licenciją 2007–2009 m., lygio vidurkio.
   Šių paskirtų kiekių suma atimama iš 110 OAP tonų ir taip nustatomas naujoms įmonėms paskirstytinas kiekis (kiekis, paskirstytinas 1 etape).
   2.   1 etapas
   
   Kiekvienai naujai įmonei paskiriamas kiekis, atitinkantis jos deklaracijoje prašomą kiekį, tačiau ne didesnis nei proporcinga 1 etape paskirstytino kiekio dalis. Proporcinga dalis apskaičiuojama 100 padalijus iš naujų įmonių skaičiaus. 1 etape paskirtų kvotų suma atimama iš 1 etape paskirstytino kiekio ir taip nustatomas 2 etape paskirstytinas kiekis.
   3.   2 etapas
   
   Kiekvienai naujai įmonei, kuri 1 etape negavo 100 % savo deklaracijoje prašyto kiekio, paskiriamas papildomas kiekis, atitinkantis skirtumą tarp prašomo kiekio ir 1 etape gauto kiekio, tačiau šis naujai paskirtas kiekis neviršija proporcingos 2 etape paskirstytino kiekio dalies. Proporcinga dalis apskaičiuojama 100 padalijus iš naujų įmonių, kurioms gali būti skirstomas kiekis 2 etape, skaičiaus. 2 etape paskirtų kvotų suma atimama iš 2 etape paskirstytino kiekio ir taip nustatomas 3 etape paskirstytinas kiekis.
   4.   3 etapas
   
   Analogiškai kartojamas 2 etapas tol, kol kitame etape paskirstytinas kiekis tampa mažesnis nei 1 OAP tona.